P. Prokopovič, poslanec: (2002-07-02):
J. Migaš, predseda NR SR: Hlasujeme o tomto uznesení alebo o tomto návrhu uznesenia. Hlasujeme. (Hlasovanie.) Prítomných je 106 poslancov, za 70, proti 4, zdržalo sa 26, nehlasovalo 6. Konštatujem, že sme prijali uznesenie k návrhu ročnej účtovnej uzávierky Fondu národného majetku Slovenskej republiky za rok 2001. Prosím spoločnú spravodajkyňu poslankyňu Slavkovskú. Pani spravodajkyňa, nech sa páči, uveďte návrh uznesenia k tlači 1571. E. Slavkovská, poslankyňa: Ďakujem pekne. Vážené kolegyne, kolegovia, návrh uznesenia Národnej rady k výročnej správe o činnosti a o hospodárení Študentského pôžičkového fondu vrátane účtovnej uzávierky za rok 2001 (tlač 1571): „Národná rada Slovenskej republiky berie na vedomie výročnú správu o činnosti a hospodárení Študentského pôžičkového fondu vrátane účtovnej uzávierky za rok 2001 predloženú podľa § 4 písm. e) zákona č. 200/1997 Z. z. o Študentskom pôžičkovom fonde v znení neskorších predpisov.“ J. Migaš, predseda NR SR: Hlasujeme o tomto návrhu uznesenia. (Hlasovanie.) Prítomných je 106 poslancov, za 75, proti 2, zdržalo sa 24, nehlasovalo 5. Konštatujem, že sme schválili uznesenie Národnej rady Slovenskej republiky k výročnej správe o činnosti a hospodárení Študentského pôžičkového fondu vrátane účtovnej uzávierky za rok 2001. Nasleduje hlasovanie o správe o činnosti Úradu pre reguláciu sieťových odvetví za rok 2001 (tlač 1597). Spoločným spravodajcom je pán poslanec Palacka. Nech sa páči. G. Palacka, poslanec: Ďakujem za slovo. Vážený pán predseda, dajte, prosím, hlasovať o uznesení, ktorým Národná rada schvaľuje správu o činnosti úradu pre reguláciu sieťových odvetví za rok 2001. J. Migaš, predseda NR SR: Hlasujeme, hlasujeme o uznesení, ktoré predniesol spravodajca. (Hlasovanie.) Prítomných je 100 poslancov, za 70, proti 2, zdržalo sa 26, nehlasovali 2. Prijali sme uznesenie k správe o činnosti Úradu pre reguláciu sieťových odvetví za rok 2001. Ďalej hlasujeme o návrhu uznesenia k výročnej správe o činnosti Fondu detí a mládeže a ročnej účtovnej uzávierke za rok 2001 (tlač 1607). Spravodajcom je pán poslanec Ištván. Nech sa páči, uveďte hlasovanie. M. Ištván, poslanec: Návrh na uznesenie Národnej rady Slovenskej republiky k výročnej správe o činnosti a ročnej účtovnej uzávierke Fondu detí a mládeže za rok 2001 znie: „Národná rada Slovenskej republiky schvaľuje podľa § 5 ods. 5 v spojení s § 10 ods. 4 zákona Národnej rady o Fonde detí a mládeže v znení neskorších predpisov výročnú správu o činnosti Fondu detí a mládeže a ročnú účtovnú uzávierku Fondu detí a mládeže za rok 2001.“ J. Migaš, predseda NR SR: Hlasujeme. (Hlasovanie.) Prítomných je 111 poslancov, za 59, proti 25, zdržalo sa 25, nehlasovali 2. Konštatujem, že sme schválili uznesenie Národnej rady Slovenskej republiky k výročnej správe a ročnej účtovnej uzávierke Fondu detí a mládeže za rok 2001. Nasleduje hlasovanie o návrhu uznesenia o ukončení členstva v Dozornej rade Fondu detí a mládeže , ako ho máte uvedený v tlači 1609. Prosím predsedníčku výboru pre vzdelanie, vedu, mládež a šport poslankyňu Rusnákovú, aby hlasovanie uviedla. Nech sa páči. E. Rusnáková, poslankyňa: Návrh uznesenia Národnej rady Slovenskej republiky k ukončeniu členstva v Dozornej rade Fondu deti a mládeže: „Národná rada Slovenskej republiky berie na vedomie, že Dr. Ján Šipoš listom doručeným predsedovi NR SR sa rozhodol k 3. júnu 2002 ukončiť svoje pôsobenie vo funkcii člena Dozornej rady Fondu detí a mládeže.“ J. Migaš, predseda NR SR: Hlasujeme. Hlasujeme o tomto návrhu. Hlasujeme o ukončení činnosti Jána Šipoša v Dozornej rade fondu detí a mládeže. (Hlasovanie.) Prítomných je 110 poslancov, za 78, proti 3, zdržalo sa 22, nehlasovalo 7. Konštatujem, že sme schválili uznesenie Národnej rady Slovenskej republiky, ktorým Národná rada vzala na vedomie, že Dr. Ján Šipoš, sa rozhodol k 3. júnu 2002 skončiť svoje členstvo v Dozornej rade Fondu detí a mládeže. Nasleduje hlasovanie o návrhu uznesenia k správe o pripravenosti Slovenskej republiky na členstvo v Európskej únii za obdobie september 2001 – máj 2002 (tlač 1616), čiže hlasujeme o bode 77 z programu, ktorý ste dostali dnes do lavíc. Prosím spoločného spravodajcu pána poslanca Šebeja, aby uviedol hlasovanie, resp. návrh na uznesenie k tomuto bodu.